คาดหุ้นสัปดาห์หน้าปรับขึ้น
กสิกรไทยคาดหุ้นไทยสัปดาห์หน้าแกว่งผันผวน-อาจปรับขึ้นได้ ค่าบาท 31.55 - 31.85 จับตาหนี้ยุโรป
21 ก.ค. 2555

กสิกรไทยคาดหุ้นไทยสัปดาห์หน้าแกว่งผันผวน-อาจปรับขึ้นได้ ค่าบาท 31.55 - 31.85 จับตาหนี้ยุโรป 
บริษัทหลักทรัพย์กสิกรไทย และบริษัทศูนย์วิจัยกสิกรไทย คาดแนวโน้มหุ้นไทยสัปดาห์ระหว่างวันที่ 23-27 ก.ค. 2555 ดัชนีคงแกว่งผันผวนและอาจปรับขึ้นได้ จากทิศทางตลาดโลกที่น่าจะได้แรงหนุนจากการรายงานผลประกอบการที่ไม่แย่เท่าที่คาด และความหวังต่อสัญญาณการใช้ QE3 ของเฟด โดยตัวเลขเศรษฐกิจสหรัฐฯ ที่สำคัญ ได้แก่ เครื่องชี้ตลาดที่อยู่อาศัย ยอดสั่งซื้อสินค้าคงทน และจีดีพีไตรมาส 2/2555 (ประกาศรอบแรก) นอกจากนี้ คงต้องติดตามผลการประชุม กนง. และตัวเลขการค้าระหว่างประเทศของไทย ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,202 และ 1,186 จุด ขณะที่แนวต้านคาดว่าจะอยู่ที่ 1,212 และ 1,243 จุด ตามลำดับ
ส่วนแนวโน้มค่าเงินบาทสัปดาห์หน้า  ค่าเงินบาทอาจเคลื่อนไหวในกรอบ 31.55 - 31.85 บาทต่อดอลลาร์สหรัฐ โดยต้องจับตาพัฒนาการของวิกฤติหนี้ยุโรป โดยเฉพาะผลการเจรจาระหว่างกรีซกับกลุ่มเจ้าหนี้ Troika และแรงกดดันต่อปัญหาหนี้ของสเปน ขณะที่ตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภคเดือน ก.ค. โดยรอยเตอร์/ มหาวิทยาลัยมิชิแกน ยอดทำสัญญาซื้อบ้านที่รอปิดการขาย ยอดสั่งซื้อสินค้าคงทน ยอดขายบ้านใหม่เดือน มิ.ย. ตัวเลขจีดีพีประจำไตรมาส 2/2555 (รายงานครั้งแรก) และจำนวนผู้ขอรับสวัสดิการว่างงานรายสัปดาห์